
[bookmark: _Toc186781084]Uvod 
Ekološka živinoreja je ena ključnih panog v ekološkem kmetijstvu v Sloveniji. Prevladuje reja prežvekovalcev, kot je govedo in drobnica, saj pretežni delež kmetijskih zemljišč vključenih v ekološko kmetovanje predstavlja travinje. V letu 2023 je bilo od vseh zemljišč vključenih v ekološko kmetovanje, kar 82% trajnega travinja. Ostale živali, predvsem neprežvekovalce – prašiči, perutnina, .., v ekološkem kmetijstvu redimo v manjšem številu. Velikokrat se na kmetijah, ki vstopajo v ekološko kmetovanje, srečujemo s problematiko vključitve celotne kmetije v sistem ekološkega kmetovanja. Vzroki za končno delno preusmeritev so različni. Tako poznamo kmetije, ki so delno preusmerjene na področju rastlinske pridelave, kot kmetije kjer so delno preusmerjene na področju reje živali. Predmet tokratnega izobraževanja je opredelitev vzrokov za delno preusmeritev na področju reje različnih vrst živali in možnosti za ureditev/prilagoditev pogojev rej zahtevam ekološkega kmetovanja. S tem bi lahko kmetija v celoti prešla v ekološko kmetovanje ter si s tem zagotovila možnost uporabe naziva ekološka kmetija, ki je pomemben atribut pri identificiranju kmetije na področju trženja in splošno pri promociji kmetije. 
Naslednji pomembnejši izziv na precejšnjem deležu ekoloških kmetij, ki se ukvarjajo z rejo živali so stari, amortizirani in tehnološko zastareli  hlevi, ki otežujejo vsakodnevna opravila v hlevih, še posebej po vključitvi v ekološko kmetovanje. Najpomembnejše načelo ekološke reje živali je upoštevanje vedenjskih vzorcev živali in njihovih osnovnih potreb v času reje. To v največji meri lahko dosežemo z ustrezno prosto rejo. Zato pravila v ekološki reji živali rejce prednostno usmerjajo v ureditev proste reje, zaradi zgodovine razvoja živinoreje, predvsem na področju reje govedi, kjer so v preteklosti bili v večini hlevi z vezano rejo, pa je za to področje zaenkrat opredeljena izjema. Da bi rejcem z vezano rejo govedi olajšali prehod na prosto rejo so bila v okviru izobraževanja podana glavna priporočila in usmeritve za preureditev hlevov in izpostavljeni zanimivi primeri tovrstnih preureditev. S primeri smo pokazali kako urediti na čim bolj enostaven način hlev za krave dojilje ali prašiče pitance na ekološki kmetiji.

[bookmark: _Toc186781085]Zakonodaja na področju ekološke pridelave
V EU na področju ekološke pridelave poznamo UREDBO (EU) 2018/848 EVROPSKEGA PARLAMENTA IN SVETA z dne 30. maja 2018 o ekološki pridelavi in označevanju ekoloških proizvodov in razveljavitvi Uredbe Sveta (ES) št. 834/2007 ter izvedbene in delegirane uredbe komisije EU. Vse opredeljujejo pravno formalni status ekološkega kmetovanja na nivoju celotne EU. 
V Sloveniji poznamo Uredbo o ekološki pridelavi in predelavi kmetijskih pridelkov in živil (Uradni list RS, št. 105/22) in Pravilnik o evidencah s področja ekološke pridelave in predelave kmetijskih pridelkov in živil (Uradni list RS, št. 105/22), ki opredeljujejo določene specifike za tovrstno področje kmetijske pridelave v Sloveniji in so usklajeni z evropsko zakonodajo. 
Za ekološko rejo živali (govedoreja, reja drobnice, perutnine, prašičev, rejo damjakov, jelenov in muflonov v oborah, rejo kuncev, čebelarjenje …), v Sloveniji temeljne podlage pri reji teh živali predstavlja zgoraj navedena zakonodaja. 

[bookmark: _Toc186781086]Pravno formalni okvir delne preusmeritve v ekološko kmetovanje
V Uredbi (EU) 2018/848 je zapisano v 9. členu sledeče besedilo. »Upravljanje celotnega gospodarstva je skladno z zahtevami iz te uredbe, ki se uporabljajo za ekološko pridelavo.« Tako je glavno vodilo zakonodaje na področju EK v smer celotnih kmetij preusmerjenih in delujočih v okviru zahtev in pogojev ekološkega kmetovanja. Kljub temu pa je v istem členu zapisano tudi sledeče besedilo.
»Gospodarstvo je lahko razdeljeno na jasno in učinkovito ločene ekološke pridelovalne enote, pridelovalne enote za proizvode iz preusmeritve in neekološke pridelovalne enote, pod pogojem, da so v neekoloških pridelovalnih enotah, kar zadeva živino, drugačne vrste živali.« 
Tako evropska zakonodaja vendarle dopušča, pod zgoraj navedenimi pogoji in to je jasnega ločevanja in v primeru živinoreje druge vrste živali, da kmetija del proizvodnje ne prilagodi pogojem ekološkega kmetovanja in tako postane tako imenovana delna kmetija. Da bi delež tovrstnih kmetij v prihodnje zmanjšali ali pa novo vstopajočim kmetijam predstavili možnosti za vstop s celotno kmetijo v nadaljevanju izpostavljamo glavne vzroke za delno preusmeritev po posameznih vrstah živali pri tem pa opredeljujemo možne rešitve.  
  
[bookmark: _Toc186781087]Ekološka reja živali – splošno
Temelji ekološke reje živali so prežeti s pozornostjo in spoštovanjem do živih bitij. Ekološki kmet mora poznati značilne potrebe živalskih vrst in jih v kar največji možni meri upoštevati. Na ekoloških kmetijah, ki se ukvarjajo z rejo živali, je največji poudarek na krmi, pridelani na kmetijskem gospodarstvu. Če krme, pridelane na ekološki kmetiji ni dovolj, je možen dokup krme z drugih ekoloških kmetij v bližnji okolici. Krma mora ustrezati potrebam živali na različnih stopnjah njihovega razvoja. Za pravilno sestavo krmnih obrokov za živali, moramo poznati kakovost te krme in potrebe živali. Reja rastlinojedih živali mora v času pašne sezone v čim večji meri temeljiti na paši. Na pašniku morajo živali imeti na voljo tudi pitno vodo, mineralno-vitaminske dodatke in možnost umika v senco. V ekološki živinoreji je dan velik poudarek na dobrobiti živali. Živali morajo imeti dovolj hlevske površine za gibanje in izražanje vrstno značilnega vedenja, dovolj svežega zraka in naravne svetlobe. Prav tako se spodbuja naravno vedenje živali, kot so izražanje naravnih potreb, interakcija z drugimi živalmi in izogibanje stresnim pogojem. Ekološka reja živali v praksi pomeni na primer, da se živali ne redi na v celoti rešetkasti podlagi brez nastilja, da pujski ne bivajo v utesnjenih in pretemnih prostorih, da kokoši niso stisnjene v kletke, da imajo živali možnost rednega izhoda na prosto. Živali dobivajo le krmo, ki ustreza posamezni vrsti in ki je brez sintetičnih snovi za pospeševanje prireje. Prevoz živih živali mora biti čim krajši. Osebje, ki skrbi za živali, mora imeti potrebno osnovno znanje in mora biti ustrezno usposobljeno v zvezi z zdravstvenimi potrebami in dobrim počutjem živali. V zvezi s tem bi bilo treba še posebej paziti na bivalne razmere, živinorejsko prakso in gostoto živali ter najmanjšo velikost zaprtih površin in površin na prostem. Posebnosti ekološke živinoreje so podrobneje predpisani v izvedbeni uredbi komisije (EU) 2020/464 z dne 26. marca 2020 o določitvi nekaterih pravil za uporabo Uredbe o ekološki pridelavi (EU) 2018/848.
kmetovanja in je stopila v veljavo s 1.1.2022.
Uredba podrobneje predpisuje tudi:
- najkrajše obdobje za hranjenje z materinim mlekom, (90 dni po rojstvu za govedo in enoprste kopitarje; 45 dni po rojstvu za ovce in koze; 40 dni za prašiče; 42 dni za kunce),
- gostoto živali ter najmanjšo velikost zaprtih in zunanjih površin, medtem ko za večino živalskih vrst v Sloveniji nimamo minimalnih standardov reje, so v ekološki živinoreji podrobneje predpisane minimalne notranje in zunanje površine za rejo živali. 
Seveda v ekološki živinoreji obstajajo še druge omejitve, kot so na primer podaljšanje karence
pri zdravljenju, odpravljanje zajedavcev na podlagi predhodnih analiz blata, izvedba vseh ukrepov za krepitev zdravja in poudarek na preventivnih ukrepih za zmanjšanje tveganja bolezni in poškodb. Pri izbiri vrste ali pasme je treba upoštevati sposobnost živali za prilagoditev na lokalne razmere ter njihovo življenjsko moč in odpornost na bolezni. Prednost
imajo avtohtone pasme. Za čimbolj optimalen izkoristek naravnih danosti se priporočajo tudi sezonske telitve (telitve zgodaj spomladi). Na ta način rastoče živali in tiste z večjimi potrebami izkoristijo pašo kot osnovni vir prehrane skozi leto.
Posebna pozornost je usmerjena v zagotavljanje dobrobiti živali. Ključne komponente dobrobiti živali na ekološki kmetiji vključujejo;
1. Prostorno in naravno okolje; Živali imajo dostop do površin na prostem, kjer se lahko gibljejo, pasejo in izvajajo naravno vedenje. To vključuje pašnike, ograjene površine in zavetišča, kamor se lahko umaknejo pred slabim vremenom ali prenočijo.
2. Ustrezna prehrana; Živali se hranijo s krmo, ki je pridelana na ekološki način, krma je raznolika in ustreza prehranskim potrebam različnih vrst živali.
3. Zdravstvena oskrba; Ekološke kmetije izvajajo preventivne ukrepe za zmanjšanje možnosti razvoja bolezni. Uporaba antibiotikov in drugih zdravil je omejena na nujne primere.
4. Socialne interakcije; Živalim iste vrste omogočamo izvajanje medsebojnih socialnih interakcij, kar prispeva k njihovemu psihološkemu in čustvenemu blagostanju in ustreznem razvoju.
5. Humano ravnanje; Z živalmi se ravna spoštljivo in potrpežljivo. To vključuje pravilno rokovanje, transport in postopke ob zakolu, ki zmanjšujejo stres in trpljenje živali. (npr. prepoved eklektičnega priganjalca).
6. Naravno razmnoževanje; Na ekoloških kmetijah se spodbuja naravno razmnoževanje živali.
Pristopi k dobrobiti živali na ekoloških kmetijah temeljijo na spoštovanju naravnih potreb živali, trajnostnih praksah, ki koristijo tako živalim kot okolju in kmetom. Nosilec kmetijskega gospodarstva, ki je v kontroli ekološke pridelave in predelave, mora za vsak nakup neekološke živali, neekološke krme, odstranitev rogov, skrajšanja obdobja preusmeritve ali kakršne druge izjeme, ki ni v skladu z načeli ekološkega kmetovanja, pridobiti dovoljenje Ministrstva za kmetijstvo, gozdarstvo in prehrano.

[bookmark: _Toc186781088]Vzroki za ne vključevanje določenih vrst živali v ekološko kmetovanje in možne rešitve
V nadaljevanju so pri glavnih vrstah živali navedeni vzroki za ne vključevanje v ekološko prirejo. Poleg vzrokov so navedene možnosti za odpravo neskladja pri reji in vključitev v ekološko prirejo. V tabeli so zapisana le splošna priporočila, natančne opredelitve minimalnih pogojev reje, kot je npr. površina tal, maksimalne letne količine dokupa neekoloških živali, .. pa najdete v Uredbi EU 2018/848, kot tudi v izvedbeni Uredbi komisije 2020/464. 

Govedo
	Vzroki
	Možne rešitve

	· Vezana reja manjših čred govedi brez paše

	-“majhna kmetija“ – do 50  govedi;
Pogoj: 
- dostop do pašnikov med pašo, 
· 2x tedenski dostop do površin na prostem – ko paša ni mogoča.
Možnosti za rešitev neskladnosti:
· ureditev paše in izpusta za zimski čas,
· preureditev hleva na prosto rejo in ureditev paše,
· v primeru vezane reje z že vpeljano pašo, ureditev izpusta.


	· Rešetkasta tla v bivalnih prostorih za živali
	· Ureditev polovice polnih tal na notranjih površinah – pokrivanje dela rešetk z ustreznimi materiali,
· preureditev hleva - počivalni in krmilni del,…


	· Gostota živali (pitanci !)
	· Uskladitev gostote živali z zapisanimi normativi – večje število živali pri mlajših živalih, večji boksi in manjša gostota pri starejših živalih.

	· Pitanci v prosti reji brez izpusta – težava pri ureditvi izpusta

	· Ureditev izpusta za pitance starejše od enega leta v skladu z normativi – celodnevno dostopen izpust, ali ureditve paše pitancev in proste reje v hlevu,
· Možen je tudi prehod na pitanje telic ali volov in opustitev pitanja bikov.



Drobnica
	Vzroki
	Možne rešitve

	· Reja drobnice brez paše 

	- Ureditev paše, v primeru strnjenega naselja prevoz živali na pašnike čez poletje.


	· Gostota živali v hlevu
	- Uskladitev gostote živali z zapisanimi normativi – upoštevanje vseh kategorij v hlevu pri opredelitvi ustreznosti prostora.



Prašiči
	Vzroki
	Možne rešitve

	· Lokacijska ureditev izpusta
	· Ureditev izpusta ob hlevu,
· preselitev prašičev v letnem času na pašne površine – ustrezno zatočišče, ureditev čredink, ….

	· Rešetkasta tla v bivalnih prostorih za živali
	· Zagotoviti polovico polnih tal v notranjosti hleva.

	· Krma za prašiče
	· Vključitev dodatnih njivskih površin v kolobar za pridelavo lastne krme za prašiče,
· delni dokup ekoloških krmnih mešanic ali enostavnih krmil +del lastne krme.

	· Dokup živali
	· Dokup prašičev pitancev na ekoloških kmetijah  - ni omejitev,
· dokup neekoloških pitancev do  teže 35 kg  - ODOBRITEV IZJEME s strani MKGP !



Perutnina
	Vzroki
	Možne rešitve

	· Reja v obogatenih kletkah
	· Ureditev talne reje z izpustom.

	· Reja brez izpusta ali uporaba zelo majhnih izpustov
	· Ureditev primerno velikega izpusta – skladno z normativi,
· priporoča se ureditev čredink in paša po čredinkah – preprečevanje uničenja travne ruše, 
· ureditev premične kurnice za kokoši in premikanje po površinah,
· zagotavljanje stalne paše in preprečevanje uničenja površin.

	· Gostota živali
	· Gostota naselitve skladna  z zapisanimi normativi – upoštevanje zahtev pri posameznih vrstah perutnine.

	· Dokup živali (kokoši nesnice, pitovna perutnina, ..)
	· Dokup perutnine na ekoloških kmetijah  - ni omejitev, 
· dokup neekoloških živali - ODOBRITEV IZJEME s strani MKGP!

	· Krma za perutnino
	· Vključitev dodatnih njivskih površin v kolobar za pridelavo lastne krme za perutnino,
· delni dokup ekoloških krmnih mešanic ali enostavnih krmil +del lastne krme.



Kunci
	Vzroki
	Možne rešitve

	· Rešetkasta tla v bivalnih prostorih za živali
	· Zagotovitev prostora za počitek, ki je suh, ustrezne velikosti in pokrit z nastiljem – na tem delu polna tla.

	· Reja v talni reji brez izhoda na prosto
	· Ureditev izpusta ob hlevu, lahko tudi del betonska površina, sicer pa pašna površina.

	· Gostota živali
	· Uskladitev gostote živali z zapisanimi normativi – upoštevanje vseh kategorij v hlevu pri opredelitvi ustreznosti prostora.

	· Krma za kunce, krmljenje le suhe krme
	· Zagotovitev paše v premičnih objektih ali čredink ob nepremičnem objektu,
· vključitev vej za glodanje v vsakdanje prehranjevanje kuncev,
· ureditev paše za kunce – namestitev mreže – preprečevanje pobega kuncev in vstopa plenilcev na območje pašnika.



Čebele
	Vzroki
	Možne rešitve

	· Zatiranje varoe
	· Pridobivanje izkušenj z uporabo organskih kislin in timola – udeležba na izobraževanju iz zdravstvenega varstva čebel.

	· Krmljenje, oskrba z voskom
	· Povezovanje z že delujočimi čebelarstvi in skupen nakup repromateriala – krma za čebele, satnice, …,
· lasten krogotok voska po pridobitvi certifikata.



[bookmark: _Toc186781089]Stanje na področju prireje govejega mesa v letu 2019
V letu 2019 je bilo v Sloveniji opravljenih 7395 zakolov govedi, ki so izhajala iz ekoloških kmetij. Tako smo na ekoloških kmetijah v Sloveniji v letu 2019 pridelali 1747,8 t mesa. Pri tem je povprečna masa toplih polovic vseh kategorij in pasem znašala 236,3 kg.
V istem letu je bilo, 2117 rejcev, ki so redili govedo na ekološki način, kar predstavlja 69,6 % vseh ekoloških kmetij oziroma 7,7% od vseh kmetij, ki redijo govedo v Sloveniji. V Sloveniji je 30,4 % ekoloških kmetij, na katerih ne redijo govedi. Poleg tega imamo znotraj skupine rejcev, ki redijo govedo, le 2050 rejcev ali 67,4% takšnih, kjer so prisotne vse kategorije živali. Na ekoloških kmetijah, ki se ukvarjajo z govedorejo je  povprečen stalež 16 glav govedi. Na kmetijah prevladuje govedo v kategoriji nad dve leti, katerih je bilo 18344 oziroma 54,2% od vseh govedi.
Obdelani podatki o zakolu govedi iz leta 2019 kažejo, da je v kategoriji A iz ekoloških kmetij zabeleženih 14% manj zakolov kot  na nivoju Slovenije, kjer je delež zaklanih živali v tej kategoriji od vseh, konstantno nad 30% vse od leta 2005. V tem obdobju se je ta odstotek občasno približal ali celo presegel 40%. Poleg tega v kategoriji V, odstotek živali v Sloveniji vztrajno pada in je v letu 2019 padel pod 10%. V ekoloških rejah beležimo povečan delež zakolov v tej kategoriji, ki je za dobrih 10% nad nivojem v Sloveniji in je višji od vseh izračunanih vrednosti za Slovenijo od leta 2005.
Tudi v kategoriji Z beležimo slabih 10% večji zakol živali iz ekoloških kmetij v primerjavi z zakolom v Sloveniji. V Sloveniji se v tej kategoriji zakolje vse od časa spremljanja oziroma vpeljave tega razreda nekje med 1-2% živali, v letu 2019 pa je bilo iz te kategorije iz ekoloških kmetij zaklanih kar 11,7% živali.
Iz navedenih primerjav lahko vidimo, da se teleta iz kategorij Z in V iz ekoloških kmetij koljejo v bistveno večjem deležu od vseh zakolov v letu, kot pa v povprečju v Sloveniji. Poleg tega bistveno manjši delež k zakolom iz ekoloških kmetij prispevajo živali iz kategorije A. 
Pri pasemski sestavi je rezultat v prid mesnim in kombiniranim pasmam, tako v čistopasemski reji kot reji z gospodarskim križanjem. Iz navedenih podatkov lahko zaključimo, da se na nivoju pasemske sestave priporoča nadaljnje vključevanje mesnih pasem v čistopasemski sestavi ali kot gospodarsko križanje kombiniranih pasem. Pri tem se priporoča vključevanje licenciranih plemenjakov v črede krav dojilj, s  čemer se bo v rejah dosegalo boljše rejske rezultate. Boljše rejske rezultate bomo dosegli tudi z ustrezno tehnologijo reje in predvsem spremljanjem kondicije krav po porodu ter časovno ustreznega časa pripuščanja mladih plemenskih ženskih živali. 
Poleg tega je veliko možnosti za povečanje količin ekološko prirejenega govejega mesa tudi na področju nadaljnje reje živali iz kategorije V in Z, s či zamer bi se posledično povečala količina živali v kategoriji A.

[bookmark: _Toc186781090]Dokup živali na ekoloških kmetijah
V zakonodaji za ekološko kmetovanje je zapisana na področju izvora živali sledeča zahteva.
»Ekološko vzrejena žival se skoti ali izvali in redi v ekoloških pridelovalnih enotah. Potrebe po živalih je potrebno zagotavljati na EK  kmetijah prednostno z ekološko vzrejenimi živalmi, če teh ni dovolj na trgu pa je opredeljena izjema.
Kadar podatki pokažejo, da kvalitativne ali količinske potrebe kmeta glede ekološko vzrejenih živali niso izpolnjene, lahko pristojni organi odobrijo vključitev neekološko vzrejenih živali v ekološko pridelovalno enoto, pri čemer se upoštevajo določeni v nadaljevanju našteti pogoji. Kmet pred vsako zahtevo za takšno odstopanje preveri podatke – baza ponudnikov ekoloških živali, da bi preveril, ali je njegova zahteva upravičena.«
Glede pogojev dokupa neekoloških živali pa je zapisano.
»Ko se čreda ali jata sestavlja prvič, se lahko neekološko vzrejeni mladiči vključijo za namene razmnoževanja. Takoj, ko nehajo sesati, oziroma po odstavitvi se redijo v skladu s pravili ekološke pridelave. Poleg tega se na dan, ko se navedene živali vključijo v čredo ali jato, uporabljajo naslednje omejitve: 
· govedo, enoprsti kopitarji in živali z rogovjem morajo biti stari manj kakor šest mesecev, 
· ovce in koze morajo biti stare manj kakor 60 dni,
·  prašiči morajo tehtati manj kakor 35 kg,
· kunci morajo biti stari manj kakor tri mesece. 
Ko se čreda ali jata obnavlja, se lahko za namene razmnoževanja vključijo neekološko vzrejeni odrasli samci in samice, ki še niso kotile. Nato se redijo v skladu s pravili ekološke pridelave. Poleg tega za število samic živali veljajo naslednje letne omejitve: 
· do največ 10 % odraslih enoprstih kopitarjev ali goveda in 
· do 20 % odraslih prašičev, ovc, koz, kuncev ali živali z rogovjem,
· za enote, v katerih je največ 10 enoprstih kopitarjev, živali z rogovjem, goved ali kuncev ali največ pet prašičev, ovc ali koz, je vsako takšno obnavljanje omejeno na največ eno žival na leto, 
· odstotni deleži se lahko povečajo do 40 %, če pristojni organ potrdi, da je izpolnjen kateri koli od naslednjih pogojev: 
(a) na kmetijskem gospodarstvu se izvaja obsežna širitev reje;,
(b) ena pasma je bila zamenjana z drugo,
(c) začela se je nova živinorejska specializacija. 
Po dokupu neekoloških živali in prodaji teh naprej s statusom EK, pa je potrebno paziti tudi na spodnjo zahtevo.
»Dokupljene neekološko vzrejene živali se lahko štejejo za ekološke, le v primeru da je bilo  upoštevano minimalno preusmeritveno obdobje za posamezno vrsto živali.
Minimalno preusmeritveno obdobje pa je:
· 12 mesecev v primeru goveda in enoprstih kopitarjev za prirejo mesa, v vsakem primeru pa najmanj tri četrtine njihovega življenja, 
· šest mesecev v primeru ovac, koz in prašičev ter živali za prirejo mleka, 
· 10 tednov za perutnino za prirejo mesa, ki se uhlevi pred starostjo treh dni, razen za pekinške race, 
· sedem tednov za pekinške race, ki se uhlevijo pred starostjo treh dni,
· šest tednov v primeru perutnine za prirejo jajc, ki se uhlevi pred starostjo treh dni,
· 12 mesecev za čebele. 

[bookmark: _Toc186781091]Postopek za dokup neekoloških živali 
Kadar podatki pokažejo, da kvalitativne ali količinske potrebe kmeta glede ekološko vzrejenih živali niso izpolnjene, lahko pristojni organi odobrijo vključitev neekološko vzrejenih živali v ekološko pridelovalno enoto, pri čemer se upoštevajo prej našteti pogoji.
Kmet pred vsako zahtevo za takšno odstopanje preveri podatke – baza ponudnikov ekoloških živali, da bi preveril, ali je njegova zahteva upravičena. 
Baza ponudnikov  je objavljena na spletni strani MKGP, kjer se nahaja tabela v kateri so navedene vse razpoložljive živali vzrejene na ekoloških kmetijah.
Baza ponudnikov na MKGP
[image: Prikaz baze ponudnikov ekoloških živali, ki je prikazana na spletni strani MKGP za govedo.]
V primeru da iskane kategorije ali vrste živali ne najdete v tej bazi, se na MKGP pošlje izpolnjen obrazec, ki ga najdete na spletni strani MKGP in podstrani ekološka pridelava, kjer opredelite vaše potrebe po dokupu živali. Po odobritvi pa lahko živali dokupite. 

[bookmark: _Toc186781092]Prodaja ekoloških živali
V primeru da imate na kmetiji ekološko vzrejeno žival, ki bi jo želeli prodati, lahko uporabite tudi ta portal, s tem da tokrat sporočite vašo ponudbo na MKGP. V ta namen izpolnite tabelo z vsemi podatki in jo pošljete na e pošto: maja.kaker@gov.si. 

[bookmark: _Toc186781093]Prenova/preureditev hleva na ekološki kmetiji 
Priporočila za prenovo hleva ali novo gradnjo:
· skrbno in natančno načrtovanje (dolgoročni cilji kmetije-vizija, obseg proizvodnje,  eko kmetovanje, nadgradnja s predelavo mleka ali mesa…) ,
· vključiti obstoječe zgradbe (hlev, koritasti silosi, pomožni objekti na kmetiji,..),
· cenejša in okolju prijazna gradnja (uporaba lesa, zelene strehe..), 
· bistvo-funkcionalen hlev, ki živalim zagotavlja dobro počutje (eko standardi, izpust, obogatitev okolja,..),
· varovanje okolja (primerna tehnologija, ki zmanjšuje izpuste (amoniaka, metana) dovolj velika skladišča za živinska gnojila,..),
· možnost širitve (primerna lokacija, odmiki od sosednjih objektov,..). 
Običajno pri prenovi hleva, ko želimo spremeniti način reje (iz vezane v prosto), iščemo tehnološke rešitve, kjer bi lahko obstoječi hlev in objekte ob njem vključili v celovito rešitev. Kljub temu pa v praksi brez »manjše novogradnje« običajno ne gre. Pogosti primeri v praksi kažejo, da se v obstoječem hlevu uredi le ležalni prostor, manjkajoči del t.j. krmni prostor (krmilna miza) pa je potrebno dograditi ali obratno. Če je ob hlevu na voljo dovolj prostora (slika 1) je zaželeno, da uredimo med objektoma še izpust, ki povezuje obstoječi objekt z novim. S tem bomo v celoti izpolnili pogoje, ki so zahtevani v ekološkem kmetovanju in zahtevah za rejo živali,
[image: slika1]
Slika 1: Primer preureditev starega in dograditev novega hleva
L = ležalni prostor vzdrževalna dela + manjša rekonstrukcija (preboji do širine 2,0 m)
B = izpust – povezava med starim in novim objektom – novogradnja 
F = stavba za rejo živali + jama za gnojevko ob krmilni mizi - novogradnja

Ob odločitvi za preureditev hleva je potrebno ugotoviti katera upravna dovoljenja bomo za prenovo in novogradnjo  potrebovali. Ali bo prenova obstoječega objekta zahtevala le vzdrževalna dela kot so: zamenjava tlakov, obnovo elektro in strojnih inštalacij, namestitev nove opreme ali pa bo potrebna manjša rekonstrukcija ali celo rekonstrukcija objekta (poseg v nosilno konstrukcijo). Za našteta vzdrževalna dela po gradbenem zakonu-GZ-1, gradbenega dovoljenja (GD) ni potrebno pridobiti. Po novem je možno izvesti tudi nekatere manjše posege v konstrukcijo brez GD t.i. manjša rekonstrukcija (npr.: nov preboj v steni širine do 2 m za povezavo med hlevom in izpustom) s katero se ne ogroža stabilnost konstrukcije. Vseeno pa je potrebno za to vrstne posege, izdelati ustrezno dokumentacijo in narediti statične izračune.  
V primeru, da so na obstoječem objektu potrebni večji gradbeni posegi, pri čemer se spreminjajo njegovi konstrukcijski elementi, zmogljivost ali izvedejo druge izboljšave pa govorimo o rekonstrukciji za katero je potrebno pridobiti GD. Rekonstrukcijo lahko izvedemo samo na legalno zgrajenih objektih oz. na objektu, ki ima izdano pravno močno GD in v primeru, ko gre za objekt daljšega obstoja grajenega pred 31. 12. 1967, ki se do danes ni bistveno spremenil po tlorisnih in višinskih gabaritih, legi in namembnosti in smo za njega pridobili ustrezno dokazilo o izdanem GD in uporabnem dovoljenju (150. člen GZ-1).
V praksi prenova obstoječega hleva zahteva tudi manjšo novogradnjo, ki je, če je gradnja objekta skladna s splošnimi merili Uredbe o razvrščanju objektov (Uradni list RS, št. 96/22) in prilogo 1, uvrščena med nezahtevne objekte. To je pri stavbah za rejo živali eno etažen objekt, tlorisnih dimenzij do 100 m2, višine do 6 m, globine kanalov do 2 m. Za tak objekt je potrebno na upravni enoti pridobiti gradbeno dovoljenje za nezahteven objekt, pred tem pa nekaj mnenj s strani upravljalcev prostora kot so: občina, da sta lokacija in objekt skladna s prostorskim načrtom občine, mnenje direkcije za vode, tudi mnenje upravljalcev za vodo in elektriko, zaradi priključitve na vodo in elektriko. Gre za relativno enostaven postopek, kjer se projektna dokumentacija ne potrebuje (DGD-dokumentacija za gradbeno dovoljenje). Na predpisan obrazec se v merilu 1:100 nariše skica, tloris in prerez objekta ter značilen prerez ter na kratko opiše nameravano gradnjo. K vlogi za izdajo GD se priložijo potrebna mnenja, ki smo jih pridobili in jih skupaj vložimo na upravno enoto. Po izdanem GD, je pred začetkom gradnje, potrebna še prijava začetka gradnje nezahtevnega objekta. Investitor prijavo vloži na upravno enoto, najmanj osem dni pred začetkom gradnje.

[bookmark: _Toc186781094]Zaključek
Ekološka živinoreja je ključen element ohranjanja obdelane krajine in trajnostne pridelave hrane za boljši jutri. S premišljenimi pristopi in sodelovanjem potrošnikov ter kmetijskega sektorja lahko prispevamo k skrbi za dobro počutje živali, zagotavljanju kakovostne hrane in k ohranjanju okolja, za prihodnje generacije. Ekološka živinoreja je ne le vizija prihodnosti, ampak tudi izziv, ki nas kliče k odgovornemu ravnanju za dobrobit vseh nas.

